钦定古今图书集成/明伦汇编/官常典/第523卷 > 暗伯
## 钦定古今图书集成/明伦汇编/官常典/第523卷 > 暗伯

按《元史》本传：“暗伯，唐兀人。祖僧吉陀，迎太祖于不伦
荅儿哈纳之地。太祖嘉其效顺，命为秃鲁哈必阇赤，
兼怯里马赤。父秃儿赤袭职，事宪宗，累官至文州礼
店元帅府达鲁花赤。暗伯弱冠入宿卫，性严重，刚果，
有大志。尝亲迎于炖煌，阻兵不得归，乃客居于于阗宗王阿鲁忽之所。世祖遣薛彻干等使阿鲁忽以通”
好，阿鲁忽留使者数年弗遣，暗伯悉以己马驼厚赆
之，令逃去。薛彻干等得脱归，具以白世祖，世祖称叹
久之。既而命元帅不花帖木儿等征于阗，暗伯乘间
至行营，见薛彻干于帐中。薛彻干曰：“公之忠义已上
闻矣。”不花帖木儿遂承制，命暗伯权充枢密院客省
使。俄有旨，护送暗伯妻子来京师。未几，宗王乃颜叛，
世祖亲征，暗伯在行间，屡捷，命为克流速不鲁、合不
周兀等处万户。又诸王哈鲁、驸马秃绵荅儿等叛，暗
伯率所部兵，战于克流速石巴秃之地，身中七创，所
乘马亦中二矢。自旦至晡，鏖战愈力，刺秃绵荅儿杀
之，生擒哈鲁以献。世祖嘉其功，命长唐兀卫，兼佥枢
密院事。凡分立诸色五卫军职，袭替屯戍之法，多所
更定。历同佥、副枢、同知，至知枢密院事，以疾终于位。
赠推忠保节功臣、资善大夫、甘肃等处行中书省右
丞、上护军、宁夏郡公，谥“忠。”